**คณะกรรมการบริหารศูนย์พัฒนาเด็กเล็กเทศบาลฯ ประชุมเตรียมความพร้อมในการเปิดศูนย์พัฒนาเด็กเล็ก เพื่อรับฟังความคิดเห็นในการประเมินความพร้อมก่อนเปิดศูนย์พัฒนาเด็กเล็กฯ**

วันนี้ (29 เม.ย.65) เวลา 09.30น. ที่ห้องประชุมเทศบาลตำบลห้วยยอด นายสุวรรณ ณ ระนอง ผู้ทรงคุณวุฒิด้านการศึกษา ประธานกรรมการบริหารศูนย์พัฒนาเด็กเล็กเทศบาลตำบลห้วยยอด เป็นประธานการประชุมเพื่อเตรียมความพร้อมในการเปิดศูนย์พัฒนาเด็กเล็กเทศบาลตำบลห้วยยอด เพื่อรับฟังความคิดเห็นในการประเมินความพร้อมก่อนเปิดศูนย์พัฒนาเด็กเล็กฯ และชี้แจงการดำเนินการตามมาตรการป้องกันโรคติดเชื้อไวรัสโคโรนา 2019 (Covid-19) โดยมีคณะกรรมการบริหารศูนย์พัฒนาเด็กเล็กเทศบาลฯ ครู และบุคลากรทางการศึกษา เข้าร่วมประชุม

ในการนี้ ที่ประชุมได้แจ้งคำสั่งจังหวัดตรังที่ 1084/2565 ลงวันที่ 31 มีนาคม 2565 รวมทั้งแจ้งมาตรการและแนวทางการเปิดการเรียนการสอนของศูนย์พัฒนาเด็กเล็กเทศบาลตำบลห้วยยอด ปีการศึกษา 2565 ภายใต้สถานการณ์การแพร่ระบาดของโรคติดชื้อไวรัสโคโรนา 2019 (Covid-19)

ทั้งนี้ ที่ประชุมคณะกรรมการบริหารศูนย์พัฒนาเด็กเล็กเทศบาลฯ ได้เห็นชอบที่จะเปิดการเรียนการสอนของศูนย์พัฒนาเด็กเล็กเทศบาลตำบลห้วยยอด ประจำปีการศึกษา 2565 ในวันที่ 19 พฤษภาคม 2565 ซึ่งได้มีการเตรียมความพร้อมในหลายๆ ด้าน โดยมีการจัดทำแผนเตรียมความพร้อม และแผนเผชิญเหตุ เพื่อเสนอต่อหน่วยงานที่เกี่ยวข้อง ในการพิจารณาติดตามประเมินศูนย์พัฒนาเด็กเล็กเทศบาลฯ และส่งเรื่องให้คณะกรรมการโรคติดต่อจังหวัดตรังได้พิจารณา เพื่อให้สอดคลองกับแนวทางการหรือมาตรการป้องกันและควบคุมการแพร่ระบาดของโรคติดเชื้อไวรัสโคโรน่าในพื้นที่จังหวัดตรังต่อไป

อย่างไรก็ดี กระทรวงศึกษาธิการ (ศธ.) มีนโยบายให้จัดการเรียนการสอนในรูปแบบ on-site หรือจัดการเรียนการสอนที่สถานศึกษาให้มากที่สุด และได้ขอให้สถานศึกษาทุกสังกัด เตรียมความพร้อมก่อนเปิดภาคเรียนในเดือนพฤษภาคม 2565 นี้ ให้มีความปลอดภัย ตามมาตรการสาธารณสุขในโรงเรียน เน้นจัดการเรียนการสอนทั้งในรูปแบบออนไซต์ ออนไลน์ และแบบผสมผสาน เตรียมอาคารสถานที่ ครูและสื่ออุปการณ์การเรียนการสอน ให้พร้อมสำหรับการจัดการเรียนการสอนในทุกรูปแบบ โดยกำชับกระทรวงศึกษาธิการมอบหมายให้เขตพื้นที่ฯ ติดตาม ดูแล ป้องกันการเกิดปัญหาวิกฤติหลังเปิดภาคเรียน

สำหรับมาตรการความปลอดภัย 6-6-7 ตามที่กระทรวงสาธารณสุขกำหนด เพื่อลดความเสี่ยงโควิด-19 ในสถานศึกษา ประกอบด้วย 6 มาตรการหลัก (DMHT-RC) เว้นระยะห่าง สวมหน้ากาก ล้างมือ คัดกรองวัดไข้ ลดการแออัด และทำความสะอาด 6 มาตรการเสริม ดูแลตนเอง ใช้ช้อนกลางส่วนตัว กินอาหารปรุงสุกใหม่ ลงทะเบียนเข้าออกโรงเรียน สำรวจตรวจสอบ และกักกันตัวเอง

ส่วนแนวทาง 7 มาตรการเข้มสำหรับสถานศึกษา 1. ประเมิน TSC+ และรายงานผลผ่าน MOE COVID อย่างต่อเนื่อง 2. Small Bubble ทำกิจกรรมแบบกลุ่มย่อย 3. อาหารตามหลักสุขาภิบาลอาหารและหลักโภชนาการ 4. อนามัยสิ่งแวดล้อม ทั้งอากาศ ความสะอาด น้ำ ขยะ 5. School Isolation มีแผนเผชิญเหตุและซักซ้อม 6. Seal Route ดูแลการเดินทางจากบ้านไปโรงเรียน และ 7. School Pass สำหรับนักเรียน ครู และบุคลากรในสถานศึกษาได้รับวัคซีนจำนวนมากที่สุดอย่างน้อย 85% นอกจากนี้ ผู้ปกครองควรเน้นย้ำลูกหลานที่ไปโรงเรียนว่า ไม่ควรถอดหน้ากากอนามัย ไม่ลืมตรวจ ATK ไม่เล่นเป็นทีมหรือกลุ่มใหญ่ ไม่นั่งติดกันทั้งเวลาเรียน คุยเล่น ทานข้าว และไม่ใช้สิ่งของร่วมกัน สำหรับการเรียนภายในห้องเรียนต้องนั่งเรียนแบบมีการเว้นระยะ รวมถึงไม่เปิดแอร์เรียนนานเกิน 2 ชั่วโมง ต้องมีการเปิดหน้าต่างระบายอากาศ

พิมมาส จันทร์ผ่อง/นักประชาสัมพันธ์ชำนาญการ/ข่าว